Worcester F 80 Distinctiones

27 Celum

Celum est altum sublimitate, amplum immensitate, luminosum serenitate, speciosum formositate, ornatum varietate. Est autem celum triplex: suppremum quod est empireum, medium quod est cristallinum, infimum quod est sibi firmamentum ethereum. Primum est immobile et vniforme, quia totum luminosum. Medium est mobile[[1]](#footnote-1) et vniforme, quia totum diaphonum. Infimum est mobile et difforme, quia alicubi diaphonum, alicubi luminosum, nam stelle fixe sunt luminose. De primo, Gen. 1[:1]: *In principio creavit Deus celum,* etc. De secundo, Dan. 3[:60]: *Benedicite, aque omnes, que* supra *celos sunt, Domino*. De tercio, [2] Cor. 12[:2]: *Scio hominem* *raptum ad tertium celum*.

¶ Celo comparantur iusti. Primo propter speciositatem stellarum, id est, virtutum, Job. 26[:13]: *Spiritus* Domini *ornavit celos*.

¶ Secundo, propter firmitatem motus, id est, bonorum operum, Psal. [32:6]: *Verbo Domini celi firmati sunt*. Job 37[:18]: Celi *solidissimi quasi ere* solidati *sunt*.

¶ Tercio, propter vtilitatem influencie, id est, predicacionum et exordium, Psal. [18:2]: *Celi enarrant gloriam Dei*.

¶ Item, annunciabunt celi iusticiam eius. Item,[[2]](#footnote-2) fideles et potissime clerici debent esse celi, quia alti per contemplacionem, concaui per humilitatem, clari per cognicionem, stellati per virtutum varietatem, puri per paupertatem, luminosi per bone conuersacionis extrarietatem et doctrine diffusionem, rotundi per terrenorum abiectionem. Nam corpus sphericum in modico tangit terram planam, set, heu, quia Ysai. 50[:3] dicitur, *Induam celos tenebris*, et faciam *operimentum eorum saccum*, quia vix modo apparet in eis lux alicuius virtutis.

¶ Item Eccli. 24[:8]: Girum celi circuiui sola. In giro celi est perpetuitas ex remoceone a contrarietate, speciositas ex siderum dipositione, nobilitas ex situs altitudine,

/fol. 220rb/

vtilitas ex efficacia et virtute. Sic status sanctorum habet perpetuitatem ex status tranquillitate, speciositatem ex electorum ordine, nobilitatatem ex situs altitudine, vtilitatem ex diuina fruicione.

¶ Item celum appetitur propter quatuor. Primo propter amenitatem, sicut tempus vernum et pictura domorum. O quanta amenitas vbi sunt lilia virginum, rose martirum, viole confessorum, pomerium apostolorum, oliue prophetarum, cedri patriarcharum, philemene angelorum, Psal. [41:5]: Introibo *in locum tabernaculi*.

Secundo propter fertilitatem, ideo pauperes vadunt ad ostia diuitum, Judic. 18[:10]: *Tradet nobis locum, in quo nullius rei[[3]](#footnote-3) penuria*, Psal. [17:3]: *Dominus refugium me*, etc.

Tercio propter securitatem, qui non sunt securi petiunt sibi loca tuta.

¶ Nos autem sumus hic[[4]](#footnote-4) inter hostes, Psal. [10:5]: *Dominus in celo sedes eius.* Bar. 3[:14]: *Disce vbi sit prudencia, vbi sit* sanitas, etc.

Quarto propter perpetuitatem homines querunt habere res magis hereditarie quam ad horam, Bar. 3[:24]: *O Israel, quam magna est domus Dei et ingens locus* possessionum.

1. mobile ] F 128, Lambeth *corr.* immobile F 80. [↑](#footnote-ref-1)
2. Item ] *add*. 5 F 80, quique F 128. [↑](#footnote-ref-2)
3. rei ] Lambeth *corr*. est F 80. [↑](#footnote-ref-3)
4. hic ] Lambeth *corr.* lac F 80. [↑](#footnote-ref-4)